ZENICA ADVENTURE: Samed & Revolt za kraj devete programske noći Studengrada

Ispratili smo još jednu prelijepu programsku noć Studengrada, a za dobru atmosferu i izuzetan muzički repertoar, pobrinuo se Samed Dželo uz pratnju Revolt benda. Publika je i ove noći do samog kraja nastupa, u glas pjevala svoje najdraže pjesme, te uz čarobni prizor našeg Studengrada, u potpunosti uživala u ambijentu.

Svevremenski hitovi u izvedbi zeničkih muzičara, idealno vrijeme, te bogata i raznovrsna ponuda naših advent kućica, i ove noći su dodatno uljepšali ugođaj. Tako će biti i danas, kada će nas u Studengradu dočekati DJ Ady Resacovich, koji će od 19 sati i 30 minuta, zabaviti sve posjetioce.

Drugi Zenica adventure organizuje Grad Zenica uz tehničku realizaciju JP RTV Zenica i u koprodukciji sa partnerima festivala: Bosansko narodno pozorište, Muzej grada Zenica, Župa Svetog Ilije, HKD „Napredak“, Crkvena opština Zenica, SPKD Prosvjeta, Savez izviđača Grada Zenica, Institut Yunus Emre, MC Condor, Udruženje poslodavaca Zenica, JP Tržnica, JP za upravljanje i održavanje sportskih objekata, Gradska kafana.